ET Euroopa Liidu Teataja L 104/3

TÕLGE

Euroopa Liidu ja Šveitsi Konföderatsiooni vaheline

OSALEMISLEPING,

mis käsitleb Šveitsi Konföderatsiooni osalemist Euroopa Liidu nõuandemissioonil Ukraina tsiviiljulgeoleku sektori reformiks (EUAM Ukraine)

EUROOPA LIIT („EL“ või „liit“)

ühelt poolt ja

ŠVEITSI KONFÖDERATSIOON

teiselt poolt,

edaspidi „lepinguosalised“,

VÕTTES ARVESSE

nõukogu 22. juuli 2014. aasta otsust 2014/486/ÜVJP, mis käsitleb Euroopa Liidu nõuandemissiooni Ukraina tsiviiljulgeoleku sektori reformiks (EUAM Ukraine) (1),

poliitika- ja julgeolekukomitee 17. juuni 2015. aasta otsust (ÜVJP) 2015/956 Euroopa Liidu nõuandemissiooni Ukraina tsiviiljulgeoleku sektori reformiks (EUAM Ukraine) panustajate komitee loomise kohta (EUAM Ukraine/1/2015) (2),

poliitika- ja julgeolekukomitee 27. oktoobri 2015. aasta otsust (ÜVJP) 2015/1965, millega võetakse vastu Šveitsi panus Euroopa Liidu nõuandemissiooni Ukraina tsiviiljulgeoleku sektori reformiks (EUAM Ukraine) (EUAM Ukraine/4/2015) (3),

Ukraina tsiviiljulgeoleku sektori reformiks loodud Euroopa Liidu nõuandemissiooni (EUAM Ukraine) staatust käsitlevat Euroopa Liidu ja Ukraina vahelist lepingut (4) (edaspidi „missiooni staatust käsitlev leping“),

ON KOKKU LEPPINUD JÄRGMISES:

Artikkel 1

Missioonil osalemine

1. Šveitsi Konföderatsioon osaleb Euroopa Liidu nõuandemissioonil Ukraina tsiviiljulgeoleku sektori reformiks (edaspidi „EUAM Ukraine“) kooskõlas nõukogu otsusega 2014/486/ÜVJP ning iga muu otsusega, millega Euroopa Liidu Nõukogu otsustab missiooni EUAM Ukraine pikendada, samuti käesoleva lepinguga ning selle artikli 6 kohaselt nõutava mis tahes lepingu rakendamise korraga.

2. Šveitsi Konföderatsiooni panus EUAM Ukraine läbiviimisse ei piira liidu sõltumatust otsuste tegemisel. Liit teavitab Šveitsi Konföderatsiooni õigel ajal igast muudatusest seoses missiooniga EUAM Ukraine ja eriti dokumentidega, millele on osutatud lõikes 3.

3. Šveitsi Konföderatsioon tagab, et missioonil EUAM Ukraine osalev Šveitsi isikkoosseis täidab oma ülesandeid kooskõlas:

— otsusega 2014/486/ÜVJP ja selle hilisemate muudatustega,

— missiooni plaaniga,

— rakendusmeetmetega.

4. Šveitsi Konföderatsiooni poolt missioonile lähetatud isikkoosseis täidab oma kohustusi ja tegutseb ainult missiooni EUAM Ukraine huve silmas pidades.

5. Šveitsi Konföderatsioon teavitab ELi missiooni ülemat õigel ajal igast muudatusest, mis käsitleb tema osalemist ja panust missioonil.

Artikkel 2

Isikkoosseisu staatus

1. Šveitsi Konföderatsiooni poolt missioonile EUAM Ukraine lähetatud isikkoosseisu staatust reguleeritakse missiooni staatust käsitlev lepinguga.

2. Ilma et see piiraks missiooni staatust käsitleva lepingu kohaldamist, kuuluvad missioonil EUAM Ukraine osalevad Šveitsi Konföderatsiooni lähetatud isikkoosseisu liikmed Šveitsi Konföderatsiooni jurisdiktsiooni alla.

3. Šveitsi Konföderatsioon vastutab kõigi nõuete eest, mille on esitanud tema lähetatud isikkoosseisu liige või mis on esitatud tema lähetatud liikme vastu seoses missioonil EUAM Ukraine osalemisega. Šveitsi Konföderatsioon vastutab enda lähetatud isikkoosseisu liikmete suhtes võetavate meetmete, eelkõige õiguslike ja distsiplinaarmeetmete eest, kooskõlas oma õigusnormidega.

4. Lepinguosalised lepivad kokku, et loobuvad kõikidest, välja arvatud lepingulistest nõuetest teineteise vastu kummalegi lepinguosalisele kuuluva või nende kasutuses oleva vara kahjustamise, kaotsimineku või hävimise korral, mis tuleneb nende käesoleva lepinguga seotud ametlike kohustuste täitmisest, välja arvatud juhul, kui tegemist oli raske hooletuse või tahtliku üleastumisega.

5. Šveitsi Konföderatsioon kohustub käesolevat lepingut allkirjastades esitama missioonil EUAM Ukraine osalevate riikide vastastest nõuetest loobumise deklaratsiooni.

6. Liit kohustub tagama, et ELi liikmesriigid esitavad käesolevat lepingut allkirjastades nõuetest loobumise deklaratsiooni Šveitsi Konföderatsiooni osalemise suhtes missioonil EUAM Ukraine.

Artikkel 3

Salastatud teave

EUAM Ukraine kontekstis kohaldatakse Šveitsi Konföderatsiooni ja Euroopa Liidu vahelist salastatud teabe vahetamise julgeolekukorra lepingut (5).

Artikkel 4

Käsuliin

1. Kõik missioonil EUAM Ukraine osalevad Šveitsi isikkoosseisu liikmed jäävad oma riiklike ametiasutuste täielikku alluvusse.

2. Siseriiklikud asutused annavad oma isikkoosseisu operatiiv- ja taktikalise juhtimise üle ELi tsiviiloperatsioonide ülemale.

3. ELi tsiviiloperatsioonide ülem vastutab EUAM Ukraine eest ning juhib ja kontrollib seda strateegilisel tasandil.

4. Missiooni juht vastutab EUAM Ukraine eest ning juhib ja kontrollib seda.

5. Missiooni juht juhib missiooni EUAM Ukraine ja hoolitseb selle igapäevase juhtimise eest.

6. Šveitsi Konföderatsioonil on missiooni igapäevase juhtimise osas samad õigused ja kohustused kui missioonil osalevatel ELi liikmesriikidel, võttes arvesse artiklis 1 osutatud õiguslikke vahendeid.

7. Missiooni juht vastutab EUAM Ukraine isikkoosseisu liikmete distsiplinaarkontrolli eest. Vajaduse korral võtab distsiplinaarmeetmeid Šveitsi pädev asutus.

8. Šveitsi Konföderatsioon määrab riikliku kontaktisiku, kes esindab missioonil EUAM Ukraine oma riigi väekontingenti. Riiklik kontaktisik annab missiooni juhile aru riiklikest küsimustest ning vastutab väekontingendi igapäevase distsipliini eest.

9. Liit teeb missiooni EUAM Ukraine lõpetamist käsitleva otsuse pärast konsulteerimist Šveitsi Konföderatsiooniga, tingimusel et EUAM Ukraine lõpetamise päeval osaleb Šveitsi Konföderatsioon endiselt missioonil EUAM Ukraine.

10. ELi missiooni ülem võib igal ajal pärast Šveitsi Konföderatsiooniga konsulteerimist nõuda Šveitsi Konföderatsiooni osalemise lõpetamist.

Artikkel 5

Finantsaspektid

1. Šveitsi Konföderatsioon kannab kõik kulud, mis on seotud tema osalemisega missioonil EUAM Ukraine, ilma et see piiraks lõike 3 kohaldamist.

2. Missiooni toimumise riigist või riikidest pärit füüsilise või juriidilise isiku surma, vigastuse või vara hävimise või rikkumise korral maksab Šveitsi Konföderatsioon, kui ta on tunnistatud vastutavaks, kompensatsiooni vastavalt tingimustele, mis on ette nähtud missiooni staatust käsitlevas lepingus.

3. Liit vabastab Šveitsi Konföderatsiooni kohustusest anda rahaline panus EUAM Ukraine eelarve rahastamisse.

Artikkel 6

Lepingu rakendamise kord

Kõik käesoleva lepingu rakendamiseks vajalikud tehnilised ja halduskokkulepped sõlmitakse lepinguosaliste asjakohaste ametiasutuste vahel.

Artikkel 7

Kohustuste täitmata jätmine

Kui üks lepinguosalistest jätab käesolevast lepingust tulenevad kohustused täitmata, on teisel lepinguosalisel õigus käesolev leping ühekuulise etteteatamisega lõpetada.

Artikkel 8

Vaidluste lahendamine

Lepingu tõlgendamisest või kohaldamisest tulenevad vaidlused lahendatakse lepinguosaliste vahel diplomaatilisel teel.

Artikkel 9

Jõustumine ja lõpetamine

1. Käesolev leping jõustub järgmise kuu esimesel päeval pärast seda, kui lepinguosalised on teatanud teineteisele lepingu jõustamiseks vajalike sisemenetluste lõpuleviimisest.

2. Käesolevat lepingut kohaldatakse ajutiselt alates selle allkirjastamise kuupäevast.

3. Käesolev leping kehtib Šveitsi Konföderatsiooni missioonil osalemise vältel.

4. Kumbki lepinguosaline võib käesoleva lepingu lõpetada, teatades sellest kirjalikult teisele lepinguosalisele. Lõpetamine jõustub kolme kuu möödumisel kõnealusest teatamisest.

Sõlmitud 13. aprillil 2016 Brüsselis inglise keeles kahes eksemplaris. Euroopa Liidu nimel Šveitsi Konföderatsiooni nimel

(1) ELT L 217, 23.7.2014, lk 42.

(2) ELT L 156, 20.6.2015, lk 21.

(3) ELT L 287, 31.10.2015, lk 67.

(4) ELT L 334, 21.11.2014, lk 3.

(5) ELT L 181, 10.7.2008, lk 58.